
A közös értékteremtés gyakorlati megvalósulása a hajléktalan reintegrációban

Kulcsszavak: CSV, közös értékteremtés, társadalmi érték, hajléktalanság, reintegráció, SROI
A tanulmány bemutatja, hogy egy profitorientált vállalat, a Recobin működésében miként jelenik meg a közös értékteremtés (CSV – creating shared value), azon belül is a hajléktalan emberek foglalkoztatása és reintegrálása a munkaerőpiacra. Ezt három kutatási kérdés megválaszolásával teszi. Első kutatási kérdése, hogy a Recobin tevékenysége valóban közös értékteremtés-e. A második, hogy a gazdasági és a társadalmi érték létrejöttének szükségszerű feltétele a közös értékteremtés megvalósulása. A harmadik, hogy milyen szerepet játszanak a külső és belső tényezők abban, hogy a Recobin sikeresen hozza létre a közös értéket. A kutatás alapját internetes források, egyetemi előadások, továbbá két mélyinterjú adja. A tanulmány eredménye, hogy rögzíti a közös értékteremtés egy nem várt megvalósulását, annak mikéntjét, illetve az azt befolyásoló külső és belső tényezőket. Bemutatja, hogy az így létrejött értékhez miért szükségszerű a közös értékteremtés megvalósulása. Továbbá javaslatot tesz a közös érték mérésére, számvitelileg alátámasztva, a SROI módszer segítségével. A Recobin esete forradalmi jellegű, nem csak az iparágban, de a hajléktalanellátásban is, ezért a jövőre nézve követendő példaként szolgál az üzleti világnak, illetve fontos üzenetet hordoz az állami és a civil élet szereplői számára is.



